《水龙吟 月夜闻远笛》
清代·周寿昌

谁家凉夜横吹，一声似彻霜天晓。玉关别恨，银阶幽怨，全穿树杪。

叶起蝉吟，枝惊鸦睡，月窥云早。料阑干独凭，朱唇吹彻，怕断送、青春老。

恰值雨停风小。恍串珠、穿来旋绕。连绵递送，隔墙谁擪，倚楼远袅。

断竹音清，落梅腔远，余音难了。漫自怜、听不分明，恰更比、分明好。

作者简介：（1814—1884）湖南长沙人，字应甫，一字荇农，晚号自庵。道光二十五年进士，授编修，擢至侍讲。太平军攻湘时尝劾赛尚阿、和春作战不力，称敢言。后随办京畿防务，不畏上官，敢据实开释无辜。官至内阁学士兼礼部侍郎。光绪初罢官居京师，专注著述。诗文书画均为时所重。心力所瘁，则在两《汉书》，有《汉书注校补》、《后汉书注补正》、《三国志注證遗》、《思益堂集》等。